N á v r h

Zákon
z ........................... 2007,

ktorým sa mení a dopĺňa zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií), v znení neskorších predpisov

Národná rada Slovenskej republiky sa uzniesla na tomto zákone

Čl. I

	Zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií), v znení zákona č. 543/2002 Z. z., zákona č. 747/2004 Z. z., a zákona č. 628/2005 Z. z. sa mení a dopĺňa takto:
	
1. § 4 sa dopĺňa odsekom 5, ktorý znie:

„(5) Osoba so zmyslovým postihnutím na účely tohto zákona je osoba nevidiaca, slabozraká, nepočujúca alebo nedoslýchavá, ktorá má z toho dôvodu problémy s komunikáciou (ďalej len „osoba so zmyslovým postihnutím“).“. 

2. V § 14 ods. 1 sa za slovami „elektronickou poštou“ vkladá čiarka a slová  „formou prístupnou a vnímateľnou pre osobu so zmyslovým postihnutím, (ďalej len „prístupná forma“)“.

3. V § 14 sa za odsek 1 vkladajú nové odseky 2 až 6,  ktoré znejú:

„(2) Za prístupnú formu sprístupnenia informácie pre osobu nevidiacu sa na účely tohto zákona považuje i informácia napísaná slepeckým (braillovým) písmom.

(3) Za prístupnú formu sprístupnenia informácie pre osobu slabozrakú  sa na účely  tohto zákona považuje informácia napísaná zväčšeným typom písma; pri voľbe typu písma povinná osoba zohľadní požiadavky žiadateľa,  

(4) Osoba so zmyslovým postihnutím zraku je oprávnená podať žiadosť a požadovať sprístupnenie informácie formou uvedenou v odseku 2 alebo v odseku 3.

(5) Ak je žiadateľom osoba so zmyslovým postihnutím sluchu, v žiadosti uvedie, v akej forme podľa § 16 ods. 1 požaduje sprístupnenie informácie.

(6) Žiadateľ podľa odsekov 2, 3 a 5 a povinná osoba môžu dohodnúť aj inú formu sprístupnenia informácie.“.

Doterajšie odseky 2 až 5 sa označujú ako odseky 5 až 10.

4. V § 16 sa za odsek 1 vkladá nový odsek 2, ktorý znie:

„2) Ak osoba so zmyslovým postihnutím zraku v žiadosti napísanej spôsobom podľa § 14 ods. 2 a 3 uvedie, že požaduje sprístupnenie informácie v prístupnej forme, povinná osoba je povinná po dohode s touto osobou sprístupniť informáciu v požadovanej prístupnej forme v primeranom rozsahu; ak to nie je možné, sprístupní informáciu iným vhodným spôsobom podľa § 16 ods. 1.“. 

Doterajšie odseky 2  a 3 sa označujú ako odseky 3 a 4.
	
5. V § 17 ods.1 sa za slovami „pracovných dní“ vkladajú slová „a v prípade, ak o sprístupnenie informácie žiada osoba so zmyslovým postihnutím zraku v prístupnej forme, do 15 pracovných dní“.

6. V § 17 ods.2 sa za slovami  „osem pracovných dní“ vkladajú slová „a v prípade, ak o sprístupnenie informácie žiada osoba so zmyslovým postihnutím zraku v prístupnej forme, o 15 pracovných dní“.

7.V § 21 sa za odsek 1 vkladá nový odsek 2, ktorý znie:

„ 2) Náklady spojené s poskytnutím informácie v primeranom rozsahu v  prístupnej forme žiadateľovi, ktorým je osoba so zmyslovým postihnutím zraku, znáša povinná osoba. Náklady podľa odseku 1 znáša žiadateľ.“.

Doterajšie odseky 2 až 4 sa označujú ako odseky 3 až 5.

                                                      Čl. II

Tento zákon nadobúda účinnosť 1. januára 2008.